ORDE do 14 de xullo de 2010 pola que se aproban as bases que rexerán a convocatoria de bolsas para a formación de persoal en temas de investigación mariña, correspondentes ao Programa de recursos humanos do Plan Galego de Investigación, Desenvolvemento e Innovación Tecnolóxica, e se procede á súa convocatoria.
CONSELLERÍA DO MAR — III. OUTRAS DISPOSICIÓNS — 10/08/2010

A Lei 12/1993, de fomento da investigación e desenvolvemento tecnolóxico de Galicia, no seu artigo 1 establece como obxectivo xeral o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a dita lei no seu capítulo II, crea o Plan Galego de Investigación e Desenvolvemento Tecnolóxico. O Consello da Xunta de Galicia na súa reunión do 21 de setembro de 2006, aprobou o Plan Galego de Investigación, Desenvolvemento e Innovación Tecnolóxica-Incite (2006-2010).
O plan está integrado por programas xerais, sectoriais e horizontais. Dentro dos programas horizontais figura o Programa de recursos humanos (RHS) que ten entre outros obxectivos o de incrementar os recursos humanos dedicados a actividades de I+D+i, tanto en número como en especialización nas áreas de maior interese e, dentro dos programas sectoriais, o Programa de medio mariño (MMA) persegue a utilización óptima dos recursos mariños renovables, incluíndo as bases técnicas de xestión, e a ordenación e o estudo dos procesos biolóxicos e ambientais con repercusión sobre os recursos, que exixen cada vez máis forte presenza de persoal con altos niveis de formación e experiencia.
O Decreto 312/2009, do 28 de maio, polo que se establece a estrutura orgánica da Consellería do Mar, atribúelle a esta as competencias en investigación mariña, que desenvolverá en coordinación coa consellería competente en materia de investigación e desenvolvemento tecnolóxico, e de acordo coa política pesqueira galega e máis as regulamentacións básicas da Unión Europea e da Administración xeral do Estado.
Polo que antecede, esta consellería
DISPÓN:
Artigo 1º.-Convócanse en réxime de publicidade, obxectividade e concorrencia competitiva, as bolsas que a continuación se indican e apróbanse e fanse públicas as bases polas que se rexerán as respectivas convocatorias que se inclúen como anexos a esta orde:
1. Bolsas para a realización de teses de doutoramento en temas de investigación mariña (anexo I).
2. Bolsas para completar a formación de técnicos especialistas en FP2 e técnicos superiores de ciclos formativos de grao superior como persoal auxiliar de investigación mariña (anexo II).
Artigo 2º.-As bases que rexen a concesión das bolsas e todos cantos actos administrativos deriven da súa aplicación, poderán ser impugnados polos interesados, nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo3º.-O prazo máximo para resolver as solicitudes presentadas ao abeiro desta convocatoria será de 3 meses, contados desde a publicación desta orde no DOG. De non mediar resolución expresa no dito prazo, as solicitudes deberán entenderse desestimadas.
Contra as resolucións expresas ou presuntas que deriven desta convocatoria, que poñen fin á vía administrativa, poderán os interesados interpoñer potestativamente recurso de reposición ante a conselleira do Mar, no prazo dun mes contado a partir do día seguinte ao da recepción da correspondente notificación, no caso de resolución expresa. No caso de que a resolución se entenda desestimatoria por silencio administrativo, o prazo será de tres meses contados a partir do día seguinte a aquel en que se produza o acto presunto.
De non estimar a presentación deste recurso, poderán os interesados interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da recepción da correspondente notificación, se é a resolución expresa. No caso de que a resolución se entenda desestimada por silencio administrativo, o prazo será de seis meses contados a partir do día seguinte a aquel en que se produza o acto presunto.
Artigo 4º-Os beneficiarios das axudas concedidas ao abeiro do disposto nesta orde quedan obrigados a facilitar toda a información que lles sexa requirida pola Dirección Xeral de Desenvolvemento Pesqueiro, así como pola Intervención Xeral da Comunidade Autónoma, o Consello de Contas e Tribunal de Contas, no exercicio da súa función de fiscalización e control.
Artigo 5º.-Os beneficiarios das axudas deberán proceder ao reintegro total ou parcial da subvención ou axuda pública percibida e os xuros de mora percibidos desde o momento do seu pagamento ata a data en que se acorde a procedencia do reintegro, nos supostos recollidos no artigo 33 da Lei 9/2007, do 13 de xuño, de subvencións de Galicia.
Artigo 6º.-As resolucións de concesión de axudas ditadas ao abeiro desta orde poderán modificarse no caso de alteración das condicións que se tiveron en conta para a súa concesión e, en todo caso, a obtención concorrente de subvencións ou axudas outorgadas por outras administracións públicas ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 7º.-O financiamento destas bolsas farase con cargo á partida orzamentaria 14.04.561A.480.0 dos orzamentos da Comunidade Autónoma de Galicia para o ano 2010 (24.465,00  ), 2011 (99.884,00) e 2012 (75.440,00). As ditas cantidades poderán ser reaxustadas en función da data de inicio das bolsas.
Artigo 8º.-De conformidade co disposto no artigo 7.3º da Lei 9/2007, do 13 de xuño, de subvencións de Galicia, a competencia para a concesión destas axudas é obxecto de delegación por parte da conselleira do Mar na directora xeral de Desenvolvemento Pesqueiro
Disposicións adicionais
Primeira.-A presentación da solicitude da bolsa comportará a autorización á Consellería do Mar para facer públicos nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas así como as sancións impostas. A reserva que o peticionario poida facer no sentido de non autorizar a obtención de datos ou a publicidade dos datos nos rexistros que, en todo caso terá que expresarse, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das bolsas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Disposicións derradeiras
Primeira.-Facúltase a directora xeral de Desenvolvemento Pesqueiro para que dite as disposicións necesarias para a aplicación do disposto nesta orde.
Segunda.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 14 de xullo de 2010.
Rosa Mª Quintana Carballo
Conselleira do Mar
ANEXO I
Bolsa para a realización de teses de doutoramento en temas de investigación mariña
O obxecto desta convocatoria de axudas é a concesión dunha (1) bolsa destinada a titulados superiores universitarios que desexen realizar a tese de doutoramento no seguinte tema:
«Identificación de proteínas de ostra plana Ostrea edulis relacionadas coa tolerancia a enfermidades».
Primeira.-Requisitos dos solicitantes.
Para optar a esta bolsa serán necesarios os seguintes requisitos:
a) Ter nacionalidade española ou ser nacional dun país membro da Unión Europea ou ser estranxeiro con permiso de residencia en España no momento de solicitar a bolsa e con dominio dalgunha das linguas oficiais da Comunidade Autónoma de Galicia.
b) Ter aprobadas todas as materias requiridas para a obtención do título de licenciado en bioloxía.
c) Non estar incapacitado fisicamente ou padecer enfermidade que poida impedir a realización normal da actividade formativa obxecto da bolsa que se convoca.
d) Non ter sido beneficiario destas bolsas ou doutras homologadas a elas en anteriores convocatorias, durante un período dun ano ou superior.
e) Ter rematados os estudos correspondentes con posterioridade a decembro de 2005.
Segunda.-Dotación das bolsas.
1. O importe da bolsa incluirá unha asignación mensual de 1.145  brutos, que poderá incrementarse en función das dispoñibilidades orzamentarias, para igualala á contía establecida na correspondente orde anual de convocatoria de bolsas para ese exercicio e, de conformidade co establecido no Real decreto 63/2006, do 27 de xaneiro, polo que se aproba o Estatuto do persoal investigador en formación, os beneficiarios destas bolsas quedarán asimilados a traballadores por conta allea, para os efectos da súa inclusión no réxime xeral da Seguridade Social. Na dotación da bolsa será deducida a cota da Seguridade Social que o bolseiro está obrigado a cotizar.
De acordo co disposto no artigo 7 j) da Lei 35/2006, do 28 de novembro, do imposto sobre a renda das persoas físicas, estas axudas para a formación de persoal investigador no seu período de bolsa están exentas do imposto sobre a renda das persoas físicas.
2. O pagamento da bolsa ao beneficiario realizarase mensualmente e en función do número de días que o bolseiro estea de alta, considerándose en todos os casos meses de 30 días.
A cantidade que se lle aboe ao bolseiro en ningún caso terá carácter de salario ou retribución, senón de axuda económica
3. A contía da bolsa poderá ser incrementada, en función das dispoñibilidades orzamentarias, ata un máximo de 4.000 , para actividades de formación dentro do programa da bolsa, logo da solicitude do bolseiro e informe favorable da Dirección Xeral de Desenvolvemento Pesqueiro e sempre que o titor considere necesaria a súa asistencia
Terceira.-Duración das bolsas.
a) O período de duración desta bolsa será de vinte e catro (24) meses, contados a partir da data de incorporación indicada na resolución de concesión e, durante este período, o persoal investigador en formación deberá alcanzar a suficiencia investigadora por medio da obtención do DEA ou documento administrativo que o substitúa de acordo coa nova estrutura de ensinanza adaptada ao Espazo de Educación Superior.
b) Rematado o período de bolsa seralles de aplicación o disposto no artigo 8 do Real decreto 63/2006. Non obstante, naqueles supostos en que o bolseiro obtivese o DEA con anterioridade á finalización dos dous primeiros anos de bolsa, non accederá á contratación laboral ou fase de contrato ata que complete o período de vinte e catro meses de bolsa.
O período que transcorra desde a finalización do período de bolsa ata a formalización do contrato non terá carácter recuperable, para os efectos da duración da axuda. Durante este período, o beneficiario non percibirá ningunha das dotacións da axuda.
Cuarta.-Centro de realización.
A bolsa realizarase no CIMA, Centro de Investigacións Mariñas de Corón-Vilanova de Arousa- (Pontevedra).
Quinta.-Formalización das solicitudes.
As solicitudes, no modelo que se publica como anexo III a esta orde, están á disposición dos interesados nas dependencias da Dirección Xeral de Desenvolvemento Pesqueiro e na internet no enderezo
http://conselleriamar.xunta.es. As solicitudes presentaranse no Rexistro Único do edificio administrativo San Caetano
, 15781 Santiago de Compostela, ou por calquera das formas previstas no artigo 38.4º da Lei 30/1992.
As solicitudes deberán ir, inescusablemente, xunto coa seguinte documentación:
a) Fotocopia do DNI (ou documento equivalente no caso de ser estranxeiro) no caso de non autorizar a consulta dos datos de identidade no Sistema de Verificación de Datos de Identidade do Ministerio da Presidencia.
b) Certificación académica en que conste a data en que se remataron os estudos e constancia expresa de que as materias constitúen o programa completo da titulación correspondente, as cualificacións obtidas, as súas datas de obtención e o número exacto de convocatorias investidas en cada materia (orixinal ou fotocopia compulsada). Non serán válidas as certificacións extractadas do expediente académico do solicitante.
No caso de estudos validados deberá presentarse, así mesmo, certificación académica de idénticas características para os estudos de orixe.
Os que acceden ao 2º ciclo dunha licenciatura a través do curso de adaptación correspondente, por estar en posesión dun título de diplomado ou por ter realizado o 1º ciclo dalgunha titulación que permita o acceso, para os efectos de determinar a media do expediente académico, deberán xuntar, ademais da certificación correspondente ao curso de adaptación, 4º e 5º, a referente á diplomatura ou aos estudos de 1º ciclo realizados.
A certificación incluirá, se é o caso, a cualificación correspondente á tesiña de licenciatura e indicará expresamente que se obtivo o grao pola modalidade de tesiña e o título desta.
c) Curriculum vitae do solicitante. Os aspirantes deberan presentar os documentos acreditativos (debidamente relacionados e paxinados) dos méritos alegados no seu C.V. Non serán computables aqueles méritos alegados que non estean convenientemente xustificados.
d) As seguintes declaracións xuradas:
-Declaración xurada do solicitante en que conste que cumpre o requisito establecido na base primeira.d) (anexo V).
-Declaración do solicitante de todas as solicitudes efectuadas ou concedidas para o mesmo fin das distintas administracións públicas competentes ou polos seus organismos ou sociedades (anexo V).
-Declaración responsable do solicitante de non estar incurso/a nas prohibicións para obter a condición de beneficiario/a, e que se sinalan no número 2 do artigo 10 da Lei 9/2007, do 13 de xuño, de subvencións de Galicia (DOG nº 121, do 25 de xuño) (anexo VI).
O prazo de presentación de solicitudes será dun (1) mes a partir do día seguinte ao da publicación desta orde no Diario Oficial de Galicia.
Sexta.-Tramitación.
A instrución do procedemento de concesión destas axudas correspóndelle á Dirección Xeral de Desenvolvemento Pesqueiro
O servizo correspondente da Dirección Xeral de Desenvolvemento Pesqueiro comprobará que todas as solicitudes reúnen os requisitos establecidos nesta orde e, nun prazo de dez días desde o remate do prazo de presentación de solicitudes, exporase a lista de solicitudes admitidas e excluídas, sinalando, se é o caso, as causas de exclusión, nos taboleiros de anuncios da Consellería do Mar e en internet no enderezo
http://conselleriamar.xunta.es
Esta lista estará exposta durante dez días, podendo os interesados durante ese prazo, formular reclamación para emendar erros e faltas de documentos, ante a Dirección Xeral de Desenvolvemento Pesqueiro, achegando, se é o caso, a documentación necesaria. Transcorrido este prazo sen que se emenden as causas de exclusión procederase conforme o establecido no artigo 71 da Lei 30/1992.
Sétima.-Selección de candidatos.
1. Comisión de selección.
A selección de candidatos será efectuada por unha comisión que estará integrada por :
Presidente: o subdirector de Ensino e Investigación Mariña.
Secretaria: a xefa do Servizo de Xestión e Coordinación da Investigación Mariña.
Vogais: o director do Centro de Investigacións Mariñas (CIMA) e dous investigadores que serán designados pola directora xeral de Desenvolvemento Pesqueiro.
No caso de ausencia dalgún dos membros da comisión, correspóndelle á directora xeral de Desenvolvemento Pesqueiro nomear un suplente.
Esta comisión de selección será, ademais, o órgano avaliador da actividade científica a que fai referencia o artigo 8.2º do Real decreto 63/2006.
2. Criterios de selección.
A selección dos bolseiros farase tendo en conta os seguintes criterios :
a) Expediente académico de 1º e 2º ciclo (media licenciatura): máximo 4 puntos.
As cualificacións de 1º e 2º ciclo (estudos de licenciatura) valoraranse de acordo co seguinte baremo:
Matrícula de honra: 4 puntos.
Sobresaliente: 3 puntos.
Notable: 2 puntos.
Aprobado: 1 punto.
Suspenso/non presentado: 0 puntos.
A puntuación correspondente a cada expediente académico obterase a partir da seguinte fórmula: nº de puntos/nº materias + nº convocatorias ou, nº de créditos/nº de créditos por convocatoria.
b) Curriculum vitae: máximo 2 puntos.
Valorarase:
b.1) A proximidade temporal á obtención do título de licenciado (ano 2009: 1 punto, ano 2008: 0,75 puntos, ano 2007: 0,50 puntos, ano 2006: 0,25 puntos).
b.2) Outras valoracións: máximo 1 punto
b.2.1. Cursos ou formación máis interesantes desde o punto de vista da área da tese: máximo: 0,70 puntos.
b.2.2. Curso de perfeccionamento de galego: 0,10 puntos.
b.2.3. Idiomas: máximo: 0,20 puntos
A puntuación final de cada solicitante obterase da suma de expediente + currículo.
Os solicitantes ordenaranse por orde decrecente da puntuación obtida e adxudicarase a bolsa comezando polo candidato de maior puntuación.
A comisión elaborará unha lista de suplentes por orde decrecente de puntuación, na cal figurarán os solicitantes que, cumprindo os requisitos, non alcanzaron a puntuación suficiente para ser adxudicatarios dela.
Os solicitantes que figuren na lista de suplentes só poderán obter a bolsa de se produciren renuncias de bolseiros antes do 1 de decembro de 2010.
Oitava.-Resolución do concurso.
A Comisión de Selección de Investigación elevará a proposta de resolución á directora xeral de Desenvolvemento Pesqueiro, que ditará no prazo máximo de quince días a partir da data de elevación daquela a resolución estimatoria ou desestimatoria de concesión da axuda. A resolución da concesión da bolsa será notificada individualmente ao beneficiario seu. Así mesmo, esta resolución exporase nos taboleiros de anuncios da Consellería do Mar e na páxina web
http://conselleriamar.xunta.es
Novena.-Condicións de aproveitamento.
Esta bolsa é incompatible coa realización dun traballo remunerado, ou o aproveitamento doutro tipo de bolsas ou axudas financiadas con fondos públicos ou privados, salvo co aproveitamento daquelas bolsas que se convocan para cubrir algunha das accións formativas que o solicitante vai realizar segundo o seu proxecto (asistencia a reunións, congresos, seminarios e cursos de especialización ou estadías noutros centros para aprender ou intercambiar técnicas de investigación); así como cos contratos derivados do artigo 11.2º da Lei de fomento e coordinación xeral da investigación científica e técnica (Lei 13/1986, do 14 de abril) ou da Lei de fomento de investigación e desenvolvemento tecnolóxico de Galicia (Lei 12/1993, do 6 de agosto).
Durante o período de bolsa, o persoal investigador en formación terá dereito á interrupción temporal desta, unicamente nos supostos de baixa por incapacidade temporal (enfermidade ou accidente), risco durante o embarazo e descanso por maternidade ou paternidade, de acordo coa normativa aplicable. Durante todo o tempo de permanencia na dita situación, complementarase a prestación económica da Seguridade Social ata alcanzar o 100% da contía mensual da bolsa. As interrupcións non darán lugar en ningún caso a posibilidade de recuperar o período interrompido.
Décima.-Aceptación da bolsa e pagamento.
1. A aceptación da bolsa farase mediante documento asinado polo bolseiro, no cal se comprometa a cumprir todas as condicións recollidas nestas bases. Antes de iniciar os pagamentos, o bolseiro deberá presentar unha declaración xurada en que conste que non realiza traballo remunerado nin é beneficiario doutro tipo de bolsa.
2. A bolsa aboarase mensualmente. O pagamento do último mes farase despois de que o bolseiro presente:
a) O informe final que resuma a totalidade do traballo realizado co visto e prace do director do traballo, incluíndo, se é o caso, copia dos traballos publicados. No informe deberá figurar o visto e prace do director do proxecto.
b) Declaración complementaria do conxunto das axudas solicitadas para o mesmo fin, tanto as aprobadas ou concedidas como as pendentes de resolución, das distintas administracións públicas competentes ou de calquera dos seus organismos, entes ou sociedades.
Décimo primeira.-Obrigas dos bolseiros/as. Seguimento da axuda.
O bolseiro/a estará obrigado a cumprir con aproveitamento as distintas etapas do proxecto de investigación, debendo axustarse ás normas propias do departamento ou centro de investigación onde aquel se realice, tanto no relativo ao horario e vacacións, como no acceso a prestacións, servizos e representación; e terá as mesmas condicións que o centro lle aplica ao seu persoal de similar categoría.
Antes de finalizar cada semestre do período de aproveitamento da bolsa, deberá remitir á Dirección Xeral de Desenvolvemento Pesqueiro un informe do traballo realizado ata o momento.
O bolseiro/a deberá asumir as obrigas que lle correspondan por razón da súa inclusión no réxime xeral da Seguridade Social e as restantes obrigas establecidas no artigo 6 do Real decreto 63/2006, polo que se aproba o Estatuto do persoal investigador en formación.
O bolseiro/a deberá pór á disposición da Consellería do Mar, a través do seu titor, os datos e información científica que poida obter no desenvolvemento da súa formación e na elaboración da súa tese de doutoramento.
Así mesmo deberá pór en coñecemento da Consellería do Mar, con carácter inmediato, a obtención de calquera resultado susceptible de protección, conforme a normativa de propiedade industrial. Ademais está obrigado a facer constar a súa condición de bolseiro en calquera publicación que sexa consecuencia directa delas.
O incumprimento por parte do bolseiro/a dalgunha das condicións recollidas nestas bases supoñerá a perda da bolsa concedida e, de ser o caso, o reintegro das cantidades cobradas consonte o establecido no artigo 33 da Lei 9/2007, do 13 de xuño, de subvencións de Galicia.
Décimo segunda.-Dereitos do bolseiro/a.
O bolseiro/a ten os seguintes dereitos:
a) Percibir a axuda económica correspondente na forma prevista na base décima.
b) Obter do CIMA a colaboración e apoio necesarios para o desenvolvemento normal dos seus estudos e proxecto de investigación, de acordo coas dispoñibilidades deste.
c) Cobertura do réxime xeral da Seguridade Social nos termos establecidos na disposición adicional primeira do Real decreto 63/2006, polo que se aproba o Estatuto do persoal investigador en formación.
d) Os dereitos de propiedade intelectual derivados da súa propia actividade formativa na investigación e de acordo coa súa contribución, conforme o establecido no texto refundido da Lei de propiedade intelectual aprobada polo Real decreto lexislativo 1/1996, do 12 de abril.
e) A que se lle designe un titor.
ANEXO II
Bolsas para a formación de persoal auxiliar de investigación mariña (técnicos especialistas en FP2 e ciclos formativos de grao superior)
O obxecto desta convocatoria de axudas é a concesión de nove (9) bolsas para que técnicos especialistas de FP2 e técnicos superiores de ciclos formativos de grao superior poidan completar a súa formación como persoal auxiliar de investigación mariña, garantindo a oportunidade de participar en experiencias e programas específicos de investigación e facilitándolles unha preparación práctica cualificada, que é de probada utilidade para a súa inserción posterior na vida empresarial.
1. Requisitos dos solicitantes.
a) Ter nacionalidade española ou ser nacional dun país membro da Unión Europea ou ser estranxeiro con permiso de residencia en España no momento de solicitar a bolsa e con dominio dalgunha das linguas oficiais da Comunidade Autónoma de Galicia.
b) Estar en posesión do título de formación profesional de segundo grao, ou de técnico superior dos ciclos formativos de grao superior dalgunha das especialidades que se relacionan na base 3, e obtelo con posterioridade ao 1 de xaneiro de 2005.
c) Non estar incapacitado fisicamente ou padecer enfermidade que poida impedir a realización normal da actividade formativa obxecto das bolsas que se convocan.
d) Non ter gozado destas bolsas ou outras similares en anteriores convocatorias, durante un período dun ano ou superior.
e) Ter cursado os seus estudos nalgún dos centros públicos ou privados situados na Comunidade Autónoma galega.
2. Características e dotación das bolsas.
2.1. O importe da bolsa incluirá:
a) Unha asignación mensual bruta de 715 euros.
b) Seguro de asistencia médica e seguro combinado de accidentes que se imputará á mesma aplicación orzamentaria que as bolsas.
2.2. Período de aproveitamento.
A duración das bolsas será de vinte e catro (24) meses, contados a partir da data de incorporación indicada na resolución de concesión.
3. Centro de realización.
As bolsas realizaranse no Centro de Investigacións Mariñas (CIMA) que está integrado polo Centro de Investigacións Mariñas de Corón-Vilanova de Arousa e o Centro de Cultivos Mariños de Ribadeo e distribuiranse do seguinte xeito:
Ver referencia pdf "15200D005P040.PDF"
4. Presentación de solicitudes.
As solicitudes, no modelo que se publica como anexo IV a esta orde, están á disposición dos interesados nas dependencias da Dirección Xeral de Desenvolvemento Pesqueiro e na internet no enderezo
http://conselleriamar.xunta.es. As solicitudes presentaranse no Rexistro Único do edificio administrativo San Caetano
, 15781, Santiago de Compostela, ou por calquera das formas previstas no artigo 38.4º da Lei 30/1992.
As solicitudes redactaranse en calquera das linguas oficiais da comunidade autónoma e a elas xuntarase a seguinte documentación:
a) Fotocopia do DNI (ou documento equivalente no caso de ser estranxeiro) no caso de non autorizar a consulta dos datos de identidade no Sistema de Verificación de Datos de Identidade do Ministerio da Presidencia.
b) Fotocopia compulsada do título correspondente ou, no seu defecto, xustificación do pagamento dos dereitos de expedición.
c) Certificación académica completa dos estudos realizados, con detalle das materias cursadas e as cualificacións obtidas.
d) Curriculum vitae do solicitante cos documentos acreditativos dos méritos alegados (debidamente relacionados e paxinados). Non serán computables aqueles méritos alegados que non estean convenientemente xustificados.
e) Os documentos presentados serán orixinais, fotocopias compulsadas ou debidamente cotexadas polo funcionario receptor delas e deberán cumprir os requisitos exixidos na Lei 30/1992, do 26 de novembro, de réxime xurídico das administracións públicas e do procedemento administrativo común.
f) As seguintes declaracións xuradas:
-Declaración xurada do solicitante en que conste non ter sido beneficiario destas bolsas ou doutras similares durante un período dun ano ou superior (anexo V).
-Declaración de todas as bolsas solicitadas ou concedidas para o mesmo fin das administracións públicas competentes (anexo V).
-Declaración responsable do solicitante de non estar incurso/a nas prohibicións para obter a condición de beneficiario/a, que se sinalan no número 2 do artigo 10 da Lei 9/2007, do 13 de xuño, de subvencións de Galicia (anexo VI).
5. Prazo de presentación de solicitudes:
O prazo de presentación de solicitudes será dun (1) mes contado a partir do día seguinte ao da publicación desta orde no DOG.
6. Tramitación.
A instrución do procedemento de concesión destas axudas correspóndelle á Dirección Xeral de Desenvolvemento Pesqueiro.
O servizo correspondente da Dirección Xeral de Desenvolvemento Pesqueiro comprobará que todas as solicitudes reúnen os requisitos establecidos nesta orde e exporase, nun prazo de dez días desde o remate do prazo de presentación de solicitudes, a lista de solicitudes admitidas e excluídas, sinalando, se é o caso, as causas de exclusión, nos taboleiros da Consellería do Mar e na internet no enderezo
http://conselleriamar.xunta.es
Esta lista estará exposta durante dez días, podendo os interesados durante este prazo formular reclamación para emendar erros e faltas de documentos, ante a Dirección Xeral de Desenvolvemento Pesqueiro, achegando, se é o caso, a documentación necesaria. Transcorrido o dito prazo sen que se emenden as causas de exclusión procederase conforme o establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
7. Selección de candidatos.
7.1. Comisión de selección.
A selección de candidatos será efectuada por unha comisión que estará integrada por:
Presidente: o subdirector xeral de Ensino e Investigación Mariña.
Secretaria: a xefa do Servizo de Xestión e Coordinación da Investigación Mariña.
Vogais: o director do Centro de Investigacións Mariñas (CIMA) e dous investigadores que serán designados pola directora xeral de Desenvolvemento Pesqueiro.
No caso de ausencia dalgún dos membros, correspóndelle á directora xeral de Desenvolvemento Pesqueiro nomear un suplente.
7.2. Criterios xerais de selección.
A selección dos bolseiros farase tendo en conta os seguintes criterios de valoración:
a) Expediente académico: máximo 4 puntos.
Valorarase de acordo co seguinte baremo:
Sobresaliente: 4 puntos.
Notable: 3 puntos.
Ben: 2 puntos.
Aprobado: 1 punto.
Suspenso: 0 puntos.
A puntuación correspondente a cada expediente académico obterase a partir da seguinte fórmula:
nº de puntos/nº de materias + nº de convocatorias.
Para os efectos de cálculo da nota media non se computarán aquelas materias que consten no expediente académico do alumno como validadas.
b) Curriculum vitae: máximo 2 puntos.
Valorarase:
b.1. Cursos ou formación máis axeitada para o desenvolvemento da bolsa: ata 1 punto.
b.2. Curso de perfeccionamento de galego:0,25 puntos.
b.3. Idiomas: ata 0,25 puntos. Inglés, 0,15 puntos; outros idiomas, 0,10 puntos.
b.4. Coñecementos informáticos: ata 0,25 puntos.
b.5. Varios (mergullo, competencia de mariñeiro, patrón embarcación, carné de conducir, ...): ata 0,25 puntos.
Só se valorarán aqueles méritos acreditados documentalmente polo solicitante xunto coa súa solicitude.
A puntuación final de cada solicitante obterase da suma do expediente + currículo.
Os solicitantes ordenaranse por orde decrecente da puntuación obtida e a bolsa adxudicarase ao candidato que alcance maior puntuación.
A comisión elaborará unha lista de suplentes por orde decrecente de puntuación, na que figurarán os solicitantes que cumprindo os requisitos, non obtiveron a puntuación suficiente para ser adxudicatarios de bolsa.
8. Resolución do concurso.
A Comisión de Selección de Investigación elevará a proposta de resolución á directora xeral de Desenvolvemento Pesqueiro, que ditará no prazo máximo de quince días a partir da data de elevación daquela, a resolución estimatoria ou desestimatoria de concesión de axudas.
A resolución de concesión de bolsas será notificada individualmente aos seus beneficiarios. Así mesmo esta resolución exporase nos taboleiros de anuncios da Consellería do Mar e na páxina web
http://conselleriamar.xunta.es
9. Aceptación da bolsa e pagamento.
9.1. A aceptación da bolsa farase mediante documento asinado polo bolseiro/a, no cal se comprometa a cumprir todas as condicións recollidas nestas bases.
Así mesmo, presentará declaración xurada en que conste que non realiza traballo remunerado nin desfrute doutro tipo de bolsa ou axuda agás, se fose o caso, as permitidas na base 10, alínea f).
9.2. As bolsas aboaranse mensualmente, por mensualidades completas ou fracción proporcional ao tempo de desfrute da bolsa, para os casos en que o bolseiro inicie ou remate a súa relación en data que non coincida co primeiro ou co derradeiro día de cada mes respectivamente.
O pagamento da última mensualidade quedará pendente ata que o bolseiro/a presente o informe final que resuma a actividade realizada por este durante todo o período de aproveitamento da bolsa, co visto e prace do responsable do bolseiro/a, así como declaración de todas as bolsas solicitadas ou concedidas para o mesmo fin das distintas administracións públicas competentes, ou de calquera dos seus organismos, entes ou sociedades.
10. Obrigas dos bolseiros/as.
a) O bolseiro/a deberá desempeñar actividades de formación e de colaboración en relación coas tarefas das áreas as que se adscriban.
b) Co fin de facilitar o seu proceso de formación, os bolseiros/as contarán co asesoramento, orientación e dirección dun titor, que definirá as tarefas que deben realizar, así como a formación que deberán recibir segundo o plan de formación do centro. A este respecto, será obrigatoria a realización e superación das actividades de formación indicadas.
c) Os beneficiarios/as deberán manter unha actitude participativa, de colaboración e respectuosa cos demais membros do centro, sen obstrución das tarefas encomendadas nos diferentes servizos.
d) Ao final do período de desfrute da bolsa, o adxudicatario/a deberá entregar unha memoria de actividades que será supervisada polo titor.
e) Estas bolsas non supoñen nin implican relación laboral ningunha co centro o que estea adscrito/a o/a beneficiario/a, nin supoñen ningún compromiso de incorporación posterior dos bolseiros/as ao seu cadro de persoal, aínda que si a necesaria e natural coordinación co horario, normas e disciplina do centro onde desenvolve a súa formación.
f) O aproveitamento da bolsa será incompatible con calquera outra bolsa que supoña remuneración directa ou axuda financiada con fondos públicos. Tamén será incompatible con salarios que impliquen vinculación contractual ou estatutaria do interesado, salvo os que teñan carácter esporádico cunha duración acumulada inferior a dous meses por ano e dedicación non maior de media xornada, sempre que iso non afecte a actividade habitual no exercicio da bolsa, e que se trate de ocupacións non vinculadas directa ou indirectamente co centro.
11. Procedemento de substitución.
No caso de renunciar á bolsa concedida o bolseiro/a presentará a correspondente solicitude de renuncia fundamentada, e poderase cubrir a vacante polo período de desfrute restante co candidato suplente correspondente, de acordo coa lista de suplentes elaborada pola comisión de selección.
De esgotárense os suplentes dalgunha das especialidades, a directora xeral, por proposta da comisión de selección, poderá establecer a incorporación como bolseiro/a do primeiro suplente daquela lista que a criterio da unidade mellor se axuste á finalidade e obxectivos do centro.
12. Incidencias.
A Dirección Xeral de Desenvolvemento Pesqueiro resolverá todas as dúbidas e incidencias que se poidan presentar na aplicación desta convocatoria.
No caso de maternidade poderá concederse, logo da petición por escrito, unha interrupción de ata un máximo de 16 semanas, sen posibilidade de recuperar o período interrompido.
O incumprimento por parte do bolseiro/a dalgunha das condicións recollidas nestas bases suporá a perda da bolsa concedida e, de ser o caso, o reintegro das cantidades cobradas, consonte o establecido no artigo 33 da Lei 9/2007, do 13 de xuño, de subvencións de Galicia.
Ver referencia pdf "15200D005P040.PDF"